१९७० के अगस्त माह में अमरदीप के संपादक श्री जगदीश कौशल, डॉ. श्याम मनोहर पांडे, डॉ. विष्णुदेव नारायण, कृष्ण कुमार खरे, राम जी, काउंसिलर जोशी जी आदि ने साउथ हॉल में अपने सहयोगियों के साथ प्रतिमाह क्रम से श्री राम चरित मानस द्वारा हिंदी भाषा धर्म और संस्कृति संजोने का कार्य आरंभ किया। इन्हीं लोगों की प्रेरणा से घरों में बच्चों को हिंदी के पठन-पाठन की ओर भी उन्मुख किया गया। उधर टेम्स नदी के उस पार साउथ लंदन में कीनिया से आई पंजाबी महिलाओं ने हिंदी धर्म और संस्कृति के उन्नयन और पठन-पाठन के लिए कमर कसी। इन महिलाओं में श्रीमती सुषमा बावरी, श्रीमती टी.एन. थापन, सुनीता राय, श्रीमती स्नेह टंडन, सुश्री राजसूद, निर्मला संधीर, श्रीमती पुष्पा पाराशर, कांता शर्मा आदि। मैं स्वयं भी इन लोगों के साथ थी। इन लोगों ने रामायण, गीता के पाठ और भजन आदि के द्वारा हिंदी पढ़ने-पढ़ाने और उन्नयन का कार्य आरंभ किया। साउथ लंदन की श्रीमती रेणुका बहादुर, श्रीमती कपलीश, तारा रामधूनी, वेद मोहला, सी.पी. गुप्ता, ग्लासगो की अरविंद बाला भसीन, नॉटिंघम की पुष्पा, जया वर्मा, श्रीमती महेंद्रा आदि ने बच्चों के हिंदी शिक्षण पर अथक परिश्रम किया जिनके योगदान को कभी भुलाया नहीं जा सकता है। साउथ लंदन के. बी. एल. सक्सेना ने कई स्वैच्छिक संस्थाओं के साथ हिंदी-भाषा और संस्कृति के उन्नयन के लिए प्रबंधन का कार्य सँभाला। ग्रीनिच कम्यूनिटी कालेज में मंजू सक्सेना एक ऐसा नाम है जिसे भुलाया नहीं जा सकता है। मंजू सक्सेना ने वयस्कों को हिंदी वार्तालाप की शिक्षा दी जिसमें डाक्टर, इंजीनियर, वकील, नर्स यानी जनसंपर्क से संबंध रखने वाले सभी व्यवसाय के लोग शामिल थे।